หุ้นท่องเที่ยวกำไรฟื้น ‘CENTEL’รายได้โต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — หุ้นเกี่ยวเนื่องท่องเที่ยวไตรมาส 3 กำไรฟื้น “บินไทย” โต 103% ฟาก CENTEL รายได้พุ่ง 9.6% มั่นใจไตรมาส 4 ธุรกิจโรงแรมฟื้นยาว
นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร โรงแรมเซ็นทรัล พลาซา (CENTEL) เปิดเผยว่า ผลดำเนินงานของบริษัทและบริษัทย่อยงวดไตรมาส 3 ปี 2553 ขาดทุนสุทธิ 142.97 ล้านบาท ปรับตัวดีขึ้นจากงวดเดียวกันของปีก่อนที่ขาดทุนสุทธิ 166.17 ล้านบาท และดีขึ้นอย่างมากจากงวดไตรมาส 2 ที่ขาดทุนสุทธิ 204.60 ล้านบาท
ทั้งนี้ ภาพรวมรายได้บริษัทในไตรมาส 3 มีจำนวน 2,153.8 ล้านบาท เติบโต 9.6% เทียบกับช่วงเดียวกันของปีก่อน และเติบโตกว่า 5.6% เมื่อเทียบกับไตรมาสที่ผ่านมา เนื่องจากการเติบโตอย่างแข็งแกร่งของผลประกอบการธุรกิจอาหารที่โตกว่า 18.2% 
สำหรับธุรกิจโรงแรม ไตรมาส 3 ปรับตัวดีขึ้นจากไตรมาสที่ผ่านมาในด้านอัตราการเข้าพักที่ขึ้นมาอยู่ที่ 53.2% แต่ลดลงเล็กน้อยเมื่อเทียบกับไตรมาส 3 ปี 2552 ที่อัตราการเข้าพักอยู่ที่ 56.8% ทำให้งวดนี้มีรายได้จากธุรกิจโรงแรม 882.1 ล้านบาท ลดลงเล็กน้อยจากงวดเดียวกันของปีก่อน เพราะโรงแรมเซ็นทาราแกรนด์ เซ็นทรัลเวิลด์ ยังไม่กลับสู่ภาวะปกติอย่างเต็มรูปแบบ
อย่างไรก็ตาม บริษัทเชื่อมั่นว่าธุรกิจโรงแรมน่าจะฟื้นตัวได้อย่างมีนัยสำคัญในไตรมาส 4 เรื่อยไปจนถึงไตรมาสแรกปีหน้าเพราะเข้าสู่ฤดูกาลท่องเที่ยวและการเมืองที่คลี่คลายลง รวมถึง GDP โต ทำให้มีการบริโภคและการใช้จ่ายภาคเอกชนดีขึ้น
ด้านบริษัท การบินไทย (THAI) แจ้งผลดำเนินงานงวดไตรมาส 3 ปี 2553 มีกำไรสุทธิ 136.40 ล้านบาท ผลงานดีขึ้น 103.8% จากงวดเดียวกันของปีก่อนที่ขาดทุนสุทธิ 4,034.50 ล้านบาท จากเศรษฐกิจฟื้นตัวและการเมืองมีเสถียรภาพทำให้ความต้องการเดินทางสูงขึ้น